Анталкидин мир је мировни споразум којим је 387/386. п. н. е. окончан Коринтски рат између Спарте с једне стране и Тебе, Коринта, Атине и Аргоса са друге стране. Тај мир познат је и под називом Краљев мир, јер је персијски цар Артаксеркс II диктирао и гарантовао услове мировног споразума. Анталкида је био спартански дипломата, који је преговарао о споразуму са персијским краљем. По томе споразуму Персији је призната власт над грчким полисима на обали Мале Азије и на Кипру. Успостављен је нови поредак међу полисима у самој Грчкој, по којима они добијају независност. Пошто је Спарта гарантовала независност грчких полиса споразум је индиректно признавао спартанску хегемонију у Грчкој. Атина је била присиљена да се одрекне поморског царства. Споразум је био пример заједничког мира, по коме су сви грчки градови истовремено закључили мир базиран на њиховој независности.